Predkladacia správa

	Návrh na uzavretie Dohody medzi vládou Slovenskej republiky a vládou Českej republiky  o dočasnej úprave užívania pozemkov vo vlastníctve Slovenskej republiky, ktoré sa nachádzajú v katastrálnom území Hodonín v Českej republike sa predkladá na rokovanie vlády Slovenskej republiky ako  iniciatívny  materiál, v nadväznosti na žiadosť ministra financií Českej republiky o súčinnosť pri riešení užívacích vzťahov k predmetným pozemkom v súvislosti s plánovanou výstavbou obchvatu mesta Hodonín.

Dohodou  vláda Slovenskej republiky súhlasí  s výstavbou cesty I. triedy – I/51 Hodonín-obchvat na pozemkoch, ktoré sú vo vlastníctve Slovenskej republiky a s prenechaním týchto pozemkov do dočasného a bezodplatného užívania Českej republike.  Česká republika sa zaväzuje, že tieto pozemky bude užívať výlučne na výstavbu a prevádzku uvedenej stavby.  

Cesta I/51 prechádza mestom Hodonín a pokračuje  ďalej na územie Slovenskej republiky.  Vplyvom dopravy smerujúcej na hraničný priechod dochádza k zaťaženiu mestských komunikácií a nákladná doprava nepriaznivo ovplyvňuje životné prostredie v Hodoníne. Mesto v snahe riešiť túto situáciu našlo novú trasu, ktorá by tranzitnú dopravu viedla mimo mesta. Podľa územného plánu mesta obchvat má prechádzať aj cez pozemky, ktoré sú vo vlastníctve Slovenskej republiky.

Pozemky vo vlastníctve Slovenskej republike, dotknuté výstavbou obchvatu, sa nachádzajú v Českej republike na ploche oddelenej od štátneho územia Slovenskej republiky podľa čl. 4  Zmluvy medzi Slovenskou republikou a Českou republikou o spoločnej štátnej hranici podpísanej 4. januára 1996 v Židlochoviciach (ďalej len „zmluva o spoločnej štátnej hranici“), publikovanej pod  č. 274/1997 Z. z, podľa ktorej došlo k oddeleniu a vzájomnej výmene  plôch štátneho územia Slovenskej republiky a Českej republiky o výmere 452,0177 ha na každej zmluvnej strane  v porovnaní so stavom k  1. 1. 1993. Podľa čl. 32 ods. 1 zmluvy o spoločnej štátnej hranici  majetkovoprávne vzťahy súvisiace s oddelením plôch štátnych území upravia zmluvné strany osobitnou zmluvou. 

Osobitnú zmluvu o úprave majetkovoprávnych vzťahov  zmluvné strany zatiaľ  neuzavreli. Slovenská republika  vlastní nehnuteľný majetok na oddelenej ploche na území Českej republiky a  Česká republika je vlastníkom majetku na oddelenej ploche na území Slovenskej republiky.

Predmetné pozemky sú v katastri nehnuteľností zapísané ako vlastníctvo Slovenskej republiky,  v správe štátnych podnikov Lesy Slovenskej republiky, š. p., odštepný závod Šaštín (pozemky zapísané na LV č. 9550 ako parc. č. 7907, 7917 - obidva vedené ako lesný pozemok, parc. č. 7918 - ostatná plocha), Slovenský vodohospodársky podnik, š. p., odštepný závod Povodie Dunaja Bratislava (pozemok zapísaný na LV č. 9547 ako parc. č. 7926 - vodná plocha), Železníc Slovenskej republiky (pozemok zapísaný na LV č. 9549 ako parc. č. 7924 - ostatná plocha) a Slovenského pozemkového fondu (pozemky zapísané na LV č. 9548 ako parc. č. 7910, 7912, 7914, 7915 - všetky vedené ako ostatná plocha, parc. č. 7923- vodná plocha).                                                  

 Vzhľadom na záujem mesta Hodonín o urýchlené začatie výstavby obchvatu a vecnú a časovú náročnosť prípravy osobitnej zmluvy o majetkovoprávnom usporiadaní nehnuteľností, požiadal minister financií Českej republiky podpredsedu vlády a ministra financií Slovenskej republiky o prednostné a osobitné riešenie úpravy užívacích vzťahov k pozemkom vo vlastníctve Slovenskej republiky, dotknutých výstavbou cesty, a to pred uzavretím osobitnej zmluvy podľa čl. 32 ods. 1 zmluvy o spoločnej štátnej hranici. Majetkovoprávne  usporiadanie vzťahov k predmetným pozemkom je nevyhnutné pre začatie výstavby obchvatu, pretože bez usporiadania týchto vzťahov nevydá stavebný úrad  stavebné povolenie pre investora stavby.                            

 Slovenská republiky nemôže predmetné pozemky pre účely výstavby obchvatu previesť do vlastníctva Českej republiky, pretože zmluvné strany sa v čl. 32 ods. 2 zmluvy o spoločnej štátnej hranici zaviazali, že nevykonajú prevod vlastníctva svojho majetku na oddelených plochách na iný subjekt.  Ministerstvo financií Slovenskej republiky  navrhuje   prenechať  pozemky do dočasného a bezodplatného  užívania Českej republike medzivládnou  dohodou, ktorá bude aj podkladom pre vydanie stavebného povolenia.  Navrhuje sa uzavretie dohody na čas určitý,  a to do  uzavretia  osobitnej zmluvy podľa čl. 32 ods. 1 zmluvy o spoločnej štátnej hranici, ktorou sa usporiada majetok vo vlastníctve obidvoch štátov,  nachádzajúci sa na oddelených plochách ich štátnych území, najdlhšie však na dobu 6 rokov. Uzavretím osobitnej zmluvy prejdú tieto pozemky do vlastníctva Českej republiky.

Ministerstvá financií v súčinnosti s úradmi geodézie a kartografie obidvoch republík začali práce na sumarizovaní majetku, ktorý sa nachádza na oddelených plochách štátnych území. Sumár majetku bude  podkladom pre osobitnú zmluvu podľa čl. 32 ods. 1 zmluvy o spoločnej štátnej hranici. Zástupcovia ministerstiev financií  sa  dohodli, že  investor cestného obchvatu Ředitelství silnic a dálnic ČR, štátna príspevková organizácia  zabezpečí pred začatím stavebných prác vypracovanie súpisu  a ocenenie majetku vo vlastníctve Slovenskej republiky, ktorý sa nachádza na  pozemkoch dotknutých  výstavbou obchvatu (napr. poľnohospodárske a lesné porasty) a ktorý po začatí výstavby by už nebolo možné oceniť. Investor stavby   odovzdá tieto podklady Ministerstvu financií SR pre účely majetkovoprávneho usporiadania  vzťahov v osobitnej zmluve.  

Prípadné škody, ktoré  vzniknú v súvislosti s výstavbou cesty iným subjektom, bude riešiť investor stavby v rámci občianskoprávnych vzťahov.

 Medzirezortné pripomienkové konanie sa realizovalo v dvoch etapách (13.2.-27.2.2004 a 20.1.-3.2.2005).  Pripomienky, uplatnené v prvej etape pripomienkového  konania,  boli  predmetom ďalších rokovaní s Ministerstvom financií Českej republiky. Návrh dohody upravený v zmysle záverov spoločných rokovaní s českou stranou bol predložený v druhej etape na medzirezortné pripomienkové konanie len subjektom, ktorých sa táto dohoda vecne dotýka. 

Návrh dohody bol po vykonaní medzirezortného pripomienkového konania  v Českej republike odsúhlasený  s Ministerstvom financií ČR.

Vykonanie obvyklých formálnych úkonov súvisiacich s uzavretím dohody zabezpečí Ministerstvo financií SR v súčinnosti s Ministerstvom zahraničných vecí SR v súlade s platnými právnymi predpismi.
                                                
Predložený návrh dohody je vypracovaný v súlade s právnym poriadkom Slovenskej republiky a všeobecnými zásadami medzinárodného práva.

Na platnosť dohody sa nevyžaduje súhlas Národnej rady Slovenskej republiky podľa článku 7 ods. 4 Ústavy Slovenskej republiky a dohoda nebude mať podľa článku 7 ods. 5 Ústavy Slovenskej republiky prednosť pred zákonmi. Doložka prednosti medzinárodnej zmluvy pred zákonmi sa preto nevystavuje.

Návrh dohody nemá finančný, ekonomický, environmentálny vplyv ani vplyv na zamestnanosť a podnikateľské prostredie, z toho dôvodu nie je potrebné vypracovať doložku finančných, ekonomických, environmentálnych vplyvov,  vplyvov na zamestnanosť a podnikateľské prostredie.